Die **Hongkongse nasionale rugbyspan** (Engels: *Hong Kong national rugby union team*; Chinees: Tradisionele karakters: 香港欖球代表隊, Vereenvoudigde karakters: 香港榄球代表队, Pinyin: *Xiānggǎng Lǎnqiú Dàibiǎoduì*, Jyutping: *Hoeng1gong2 Laam5kau4 Doi6biu2deoi6*) is die nasionale rugbyspan wat die spesiale administratiewe streek van die Volksrepubliek China Hongkong in internasionale wedstryde (toetswedstryde) verteenwoordig. Rugby word in Hongkong geadministreer deur die Hongkongse Rugbyunie (HKRU) wat in 1952 gestig is. Hulle dra die bynaam "die drake". Hongkong word deur Wêreldrugby as ’n vlak drie-span erken. Die Hongkongse rugbyspan is tans (April 2024) 24ste op Wêreldrugby se wêreldranglys gelys. Die span word as een van die sterker rugbyspanne in Asië naas Japan beskou en neem aan die jaarlikse Asiatiese Rugbykampioenskap deel. Hongkong het op gereelde grondslag na die uitspeelwedstryde van die rugbywêreldbekerkwalifisering deurgedring.

Hongkong beskik oor een van die oudste rugbytradisies in Asië, en hul rugbygeskiedenis streek terug na die 19de eeu, toe Britse koloniste hulle in Hongkong gevestig en die sport saamgeneem het. Oor ’n lang tydperk was rugby in Hongkong tradisioneel met die Engelstalige burgers van Britse herkoms geassosieer, maar sedert die 1990’s is die sport ook deur die Kantoneestalige gemeenskap oorgeneem; die eerste van hierdie spelers is "Rambo" Leung Yeung Kit. Hongkong het in onlangse jare beter vertonings gelewer, nadat hulle tweede in die Asiatiese Rugbykampioenskaptoernooie in 2011, 2014 en 2015 geëindig het, en hulle het tydens die Rugbywêreldbeker 2015-kwalifisering tot die uitspeelwedstryd deurgedring, maar met 3–24 teen Uruguay verloor. Hongkong het die Asiatiese Rugbykampioenskaptoernooie in 2018 en 2019 gewen. Tydens die Rugbywêreldbeker 2019-kwalifisering het Hongkong weer tot die uitspeelwedstryd gevorder, maar is deur Kanada geklop. Die Rugbywêreldbeker 2023-uitspeelrondte het Hongkong in die derde plek onder vier spanne afgesluit.

Beheerliggaam
-------------

*Die hoofartikel vir hierdie afdeling is: Hongkongse Rugbyunie.*
Die beheerliggaam vir rugby in Hongkong is die Hongkongse Rugbyunie (HKRU). Die HKRU is in 1952 gestig en het in 1988 by die Internasionale Rugbyvoetbalraad (IRVR, nou Wêreldrugby) aangesluit. Daarbenewens was die HKRU in 1968 ’n stigtingslid van die Asiatiese Rugbyvoetbalunie (Engels: *Rugby Football Union*, ARFU; nou Asië Rugby).

Die hoogste rugbyliga in Hongkong is die Hongkong Premiership, waaraan agt spanne deelneem. Die meeste spelers van die Hongkongse nasionale span is uit dié liga afkomstig. Van die ander spelers is veral in Engeland aktief.

Naas die amptelike nasionale span roep die HKRU ook ander keurspanne byeen. Net soos ander rugbylande beskik Hongkong oor ’n o/20-nasionale span wat aan die Wêreldrugby o/20-kampioenskap deelneem. Die *Hongkong Sevens* is die Hongkongse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting.

Geskiedenis
-----------

### Invoering en vestiging van rugby

Die rugbyspel het ná die Britse oorname van Hongkong in dié kroonkolonie gevestig. Volgens ou koerantberigte dateer rugby in Hongkong tot die laat 1870’s terug, waarvolgens Hongkong glo die oudste rugbyspelende nasie in Asië sal wees. Die spelers van hierdie tydperk was almal Britse seemanne, maar ook polisiemanne en handelaars. Die eerste sekretaris van rugby in Hongkong was Jock McGregor.

Die eerste wedstryde wat tot die stigting van die hedendaagse Hongkongse Rugbyunie in 1952 gelei het, is tussen 1924 en 1949 gespeel. ’n Nieamptelike Hongkongse hawespan het tussen 1924 en 1949 herhaaldelik teen Shanghai gespeel, albei spanne het heeltemal uit Britse emigrante bestaan wat hulle in verskeie hawestede gevestig het; hierdie wedstryde is ná die oprigting van die Volksrepubliek China gestaak. In 1934 het ’n Hongkongse span teen ’n Australiese Universiteitspan gespeel, en kon dié wedstryd 11–5 beklink.

Ná die stigting van die Volksrepubliek China, wat die uitbreiding van rugby in China verhoed het, is in 1952 die Hongkongse Rugbyunie gestig; die voortgesette Britse heerskap in Hongkong, maar ook die stroom van immigrante en kapital van die vasteland en die vestiging van Hongkong as ’n belangrike hawestad, het die sport laat bloei, alhoewel rugby nog steeds tot die Britse gemeenskap beperk was.

In hierdie tydperk is die eerste amptelike wedstryde deur die Hongkongse Rugbyunie gereël. Hongkong het in 1958 ’n Nieu-Seelandse Universiteitspan gehuisves, maar dié wedstryd met 47–0 verloor. In 1958 het Larry Abel, een van Hongkong se vroeë rugbypioniere, kleiner rugbytoernooie van stapel gestuur, wat sedertdien jaarliks gespeel is. In 1968 was Hongkong een van Asiatiese Rugbyvoetbalunie se stigterslede; die ander was Japan, Maleisië, Singapoer, Sri Lanka, Suid-Korea en Thailand. In Maart 1969 het die Hongkongers aan die eerste Asiatiese Rugbykampioenskap in Japan deelgeneem; hulle het teen die gasheer ’n naelskraapse nederlaag gely, terwyl hulle Taiwan, Suid-Korea en Thailand kon klop. Een jaar later kon die span die uitspeelwedstryd teen Singapoer wen.

### 1970’s

Gedurende die 1970’s het Hongkong wedstryde teen die meeste Asiatiese buurlande met ’n rugbytradisie gespeel, insluitende Japan, Suid-Korea, Taiwan, Thailand, Maleisië, Sri Lanka en Singapoer. Hongkong kon gemengde resultate teen sy bure aanteken, en het tydens die Asiatiese Rugbykampioenskap 1972 tweede eindig, nadat hulle teen Japan tuis met 0–16 verloor het. In 1974 en 1978 kon die span nie die uitklopfase haal nie, terwyl hulle nie aan die 1976-toernooi deelgeneem het nie.

In 1976 is die eerste Hongkong Sewes uitgespeel, wat deurslaggewend in die vestiging van dié sport in Hongkong was. Die konsep is deur die handelsvennote Ian Gow en Tokkie Smith, wat ’n haalbare rugbytoernooi in Asië wou vestig, uitgedink. Die eerste borge van die toernooi was Cathay Pacific en Rothmans International, later vervang deur die HSBC. Die eerste spanne wat aan hierdie toernooi deelgeneem het, was Asiaties, maar ook twee verteenwoordigende spanne van beide Australië en Nieu-Seeland. Die toernooi het vinnig gegroei met deelnemende spanne van die hele wêreld, voordat dit ’n amptelike toernooi van die jaarlikse sewesrugbykalender geword het.

### 1980’s–1990’s

Gedurende die 1980’s het Hongkong volgens sy mededingingvermoeë agter Japan en Suid-Korea teruggeval; Hongkong kon ander Asiatiese spanne gereeld klop, maar het in 1980, 1982, 1988 en 1990 derde geëindig; slegs Japan en Suid-Korea het om die kroon meegeding. In 1985 het die Internasionale Rugbyvoetbalraad (IRVR; nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRVR nege spanne vir deelname genooi, maar Hongkong het geen uitnodiging ontvang nie. Hongkong het in 1988 amptelik by die IRVR aangesluit, maar hulle het nie aan die Rugbywêreldbeker 1991-kwalifisering deelgeneem nie.

Die 1990’s het ’n meer suksesvolle dekade vir Hongkong geword en van die noemenswaardige spelers was Ashley Billington, David Lewis, Leung Yeung Kit en Chan Fuk Ping. Hongkong het in 1992 sy eerste toets teen ’n nie-Asiatiese span gespeel, toe hulle met 16–23 teen die Verenigde State in San Francisco se Boxer-stadion verloor het. In dieselfde jaar kon Hongkong uiteindelik tot die eindstryd van die Asiatiese Rugbykampioenskap vorder, nadat hulle Suid-Korea 20–13 kon klop, maar het met 9–37 teen Japan verloor. Tydens die Asiatiese Rugbykampioenskap 1994, wat deel was van die Rugbywêreldbeker 1995-kwalifisering, het Hongkong sy openingswedstryd teen Suid-Korea met 17–28 verloor, maar kon sy ander teenstanders klop en het die derde plek behaal; hulle kon egter nie vir die toernooi in Suid-Afrika kwalifiseer nie. ’n Indrukwekkende prestasie was Ashley Billington se tien drieë teen Singapoer op 10 November 1994; dit is die meeste drieë wat ’n enkele speler tydens ’n rugbywêreldbekerkwalifisering kon druk.

Tydens die Asiatiese Rugbykampioenskap 1998 se uitspeelwedstryd om die derde plek het Hongkong Taiwan afgeransel en met 114—12 geseëvier. Gedurende die 1990’s het Hongkong toetse teen nie-Asiatiese spanne begin speel. Die Drake het onder andere teen Namibië, Papoea-Nieu-Guinee, die Verenigde State en Kanada gespeel. Hongkong kon verskeie noemenswaardige oorwinnings aanteken, insluitende drie oorwinnings teen die Arende, waaronder een in San Francisco, en ’n oorwinning teen Kanada in 1998. Ondanks ’n goeie vordering in die 1990’s het Hongkong tydens die Asiatiese Rugbykampioenskap 1998, wat in ag geneem is vir die Rugbywêreldbeker 1999-kwalifisering, laaste geëindig; Hongkong kon Suid-Korea verslaan, maar hulle het teen Japan verloor en is deur Taiwan verras; hulle het vierde geëindig en dus die uitspeelwedstryd misgeloop.

### In die nuwe Millennium

Hongkong teen Japan tydens die Asiatiese Vyfnasies-toernooi in 2014
Hongkong teen Japan tydens die Asiatiese Rugbykampioenskap in 2015
Hongkong teen Japan tydens die Asiatiese Rugbykampioenskap in 2017
In 2000 het Hongkong geskiedenis gemaak toe hulle teen die Volksrepubliek China te staan gekom het; dit was die eerste toets wat Hongkong teen ’n span van die Chinese vasteland gespeel het. Dié wedstryd is in Sjanghai ter herinnering aan die ou rugbywedstryde tussen Hongkong en Sjanghai gespeel. Die Volksrepubliek China kon Hongkong verras en die wedstryd met 17–15 beklink. Hongkong het gedurende die vroeë 2000’s gesukkel. In 2001 is Hongkong weer deur die Volksrepubliek China verras, en eindig in ’n 25-elk-gelykop in Guangzhou. Tydens die Rugbywêreldbeker 2003-kwalifisering is Hongkong ook deur Taiwan verras en 20–15 geklop, hoewel Hongkong China vir die eerste keer tydens dieselfde kwalifisering kon klop. Tydens die Rugbywêreldbeker 2007-kwalifisering is Hongkong in al sy wedstryde van die finale rondte geklop en het vervolgens die uitspeelwedstryd misgeloop.

Die Rugbywêreldbeker 2011-kwalifisering het op ’n soortgelyke manier geëindig: Hongkong kon beide Suid-Korea en die nuweling Kasakstan klop, maar is in ’n volgende wedstryd deur die Arabiese Golfspan verslaan; weens bonuspunte het Kasakstan pleks van Hongkong tot die uitspeelwedstryd gevorder.

Tydens die Rugbywêreldbeker 2015-kwalifisering het Hongkong beter gevaar. Hongkong is in ’n groep met sy tradisionele teenstanders Japan en Suid-Korea, maar ook Sri Lanka en die nuweling Filippyne geloot. Hongkong kon met Suid-Korea tuis 39–6 afreken, en ook ’n historiese oorwinning oor Filippyne met 108–0 aanteken. Hongkong het tweede geëindig en vervolgens tot die uitspeelwedstryd gevorder. In dié wedstryd teen Uruguay in Montevideo kon hulle in die eerste helfte meeding en was net met 3–6 agter; in die tweede helfte het hulle egter weens ’n gebrek aan dissipline en sleutelspelers wat nie beskikbaar was nie teruggesak, en met 28–3 verloor, waarvolgens hulle uit die kwalifisering geskakel is.

Aan die einde van 2015 het Hongkong die Nasiesbeker gehuisves, waaraan drie ander opkomende rugbylande deelgeneem het: Portugal, Rusland en Zimbabwe. Hongkong eindig tweede, nadat hulle beide Portugal en Zimbabwe kon klop, maar deur Rusland verslaan is. In 2016 het Hongkong Leigh Jones, Japan se verdedigingsafrigter wat ’n beslissende rol in Japan se verrassing oor die Springbokke tydens die Rugbywêreldbeker 2015 gespeel het, as hoofafrigter ten einde van ’n beter vertoning aangestel.

Ten einde van ’n toekomstige sukses het die HKRU onder leiding van Leigh Jones sy eerste professionele rugbyprogram, die Elite Rugbyprogram, van stapel gestuur; die korttermyndoel van dié program is om plaaslike rugbyspelers rugby op ’n professionele vlak in Hongkong te laat speel, en die langtermyndoel is ’n professionele toernooi soortgelyk aan Japan se Topliga.

Tydens die Nasiesbeker in 2016 is Hongkong deur Rusland verslaan, maar kon beide Zimbabwe en Papoea-Nieu-Guinee klop. Tydens die Nasiesbeker in 2017 is hulle weer deur Rusland verslaan, maar kon beide Chili en Kenia klop. Tydens die eerste *Global Rapid Rugby* in 2018 het Hongkong onder andere teen die Western Force te staan gekom.

Tydens die Rugbywêreldbeker 2019-kwalifisering kon Hongkong al sy Asiatiese teenstanders klop, nadat Japan as gasheer outomaties vir dié toernooi gekwalifiseer was. Hongkong het vervolgens tot die uitspeelwedstryd gevorder; hulle kon Kenia klop, maar is deur beide Duitsland en Kanada verslaan.

Tydens die Rugbywêreldbeker 2023-kwalifisering het Hongkong Korea naelskraap verslaan en die uitspeelwedstryd tussen Asië en Oseanië gehaal, wat hulle teen Tonga verloor het. Hongkong het vervolgens tot die uitspeelwedstryd gevorder, waar hulle net Kenia kon klop, maar deur beide Portugal en die Verenigde State verslaan is.

Kleure, embleem en bynaam
-------------------------

Hongkong speel tradisioneel in ’n donkerblou trui met donkerblou moue, wit broeke en donkerblou sokkies. Hul alternatiewe trui is rooi met rooi moue, wit broeke en donkerblou sokkies.

Die Hongkongse Rugbyunie se kenteken toon ’n gestileerde Chinese draak in blou met die belettering *HKRU* in Engels en 中國香港欖球總會 in Chinees. Die nasionale span se bynaam is *Dragons* ("die drake").

Stadions
--------

Hongkong beskik oor geen amptelike tuisstadion vir sy nasionale span nie. Die Hongkongse nasionale krieketspan gebruik vir hul krieketwedstryde eerder ’n verskeidenheid stadions dwarsdeur Hongkong: die Hongkong-stadion, Mong Kok-stadion, Hongkong-sokkerklubstadion en King’s Park-sportveld.

Toetswedstryde
--------------

Hongkong het 119 van sy 224 toetswedstryde gewen, ’n wenrekord van 53,13%. Hongkong se statistieke in toetswedstryde teen alle lande, in alfabetiese volgorde, is soos volg (korrek in Maart 2023):

| Opponent | Gespeel | Gewen | Verloor | Gelykop |  % Gewen |
| --- | --- | --- | --- | --- | --- |
|
|  Arabië | 6 | 4 | 2 | 0 | 66,67 |
| Vlag van Australië Australiese Universiteitspan | 2 | 1 | 0 | 1 | 75,00 |
| Vlag van België België | 4 | 3 | 1 | 0 | 75,00 |
| Vlag van Brasilië Brasilië | 1 | 1 | 0 | 0 | 100,00 |
| Vlag van Chili Chili | 1 | 1 | 0 | 0 | 100,00 |
| Vlag van Cookeilande Cookeilande | 2 | 2 | 0 | 0 | 100,00 |
| Vlag van Duitsland Duitsland | 2 | 0 | 2 | 0 | 0,00 |
| Vlag van Engeland Engeland XV | 1 | 0 | 1 | 0 | 0,00 |
| Vlag van Fidji Fidji | 3 | 0 | 3 | 0 | 0,00 |
| Vlag van Filippyne Filippyne | 3 | 3 | 0 | 0 | 100,00 |
| Vlag van Frankryk Frankryk XV | 1 | 0 | 1 | 0 | 0,00 |
| Vlag van Japan Japan | 28 | 4 | 24 | 0 | 14,29 |
| Vlag van Japan Japan XV | 9 | 1 | 8 | 0 | 11,11 |
| Vlag van Kanada Kanada | 7 | 1 | 6 | 0 | 14,29 |
| Vlag van Kasakstan Kasakstan | 5 | 4 | 1 | 0 | 80,00 |
| Vlag van Kenia Kenia | 7 | 5 | 1 | 1 | 71,43 |
| Vlag van Suid-Korea Korea | 35 | 19 | 16 | 0 | 54,29 |
| Vlag van Maleisië Maleisië | 11 | 11 | 0 | 0 | 100,00 |
| Vlag van Namibië Namibië | 1 | 0 | 1 | 0 | 0,00 |
| Vlag van Nederland Nederland | 2 | 0 | 1 | 1 | 0,00 |
| Vlag van Nieu-Seeland Nieu-Seeland o/23 | 1 | 0 | 1 | 0 | 0,00 |
| Vlag van Nieu-Seeland Nieu-Seelandse Universiteitspan | 5 | 0 | 5 | 0 | 0 |
| Vlag van Noorweë Noorweë | 1 | 1 | 0 | 0 | 100,00 |
| Vlag van Papoea-Nieu-Guinee Papoea-Nieu-Guinee | 3 | 3 | 0 | 0 | 100,00 |
| Vlag van Portugal Portugal | 2 | 1 | 1 | 0 | 50,00 |
| Vlag van Republiek van China Taiwan | 19 | 13 | 5 | 1 | 68,42 |
| Vlag van Rusland Rusland | 5 | 0 | 5 | 0 | 0,00 |
| Vlag van Singapoer Singapoer | 13 | 11 | 2 | 0 | 84,61 |
| Vlag van Skotland Skotland XV | 1 | 0 | 1 | 0 | 0,00 |
| Vlag van Spanje Spanje | 1 | 0 | 1 | 0 | 0,00 |
| Vlag van Sri Lanka Sri Lanka | 9 | 9 | 0 | 0 | 100,00 |
| Vlag van Thailand Thailand | 9 | 6 | 3 | 0 | 66,67 |
| Vlag van Tonga Tonga | 1 | 0 | 1 | 0 | 0,00 |
| Vlag van Tsjeggië Tsjeggië | 1 | 0 | 1 | 0 | 0,00 |
| Vlag van Tunisië Tunisië | 2 | 1 | 1 | 0 | 50,00 |
| Vlag van Uruguay Uruguay | 1 | 0 | 1 | 0 | 0,00 |
| Vlag van Verenigde Arabiese Emirate Verenigde Arabiese Emirate | 5 | 5 | 0 | 0 | 100,00 |
| Vlag van Verenigde State van Amerika Verenigde State | 8 | 4 | 4 | 0 | 50,00 |
| Vlag van Volksrepubliek China Volksrepubliek China | 5 | 3 | 1 | 1 | 60,00 |
| Vlag van Wallis Wallis XV | 1 | 0 | 1 | 0 | 0,00 |
| Vlag van Zimbabwe Zimbabwe | 3 | 3 | 0 | 0 | 100,00 |
| **Algeheel** | **224** | **119** | **100** | **5** | **53,13** |

Rekords
-------

### Wêreldbekerrekord

| Jaar | Uitslag |
| --- | --- |
| 1987 | Nie genooi nie |
| 1991 | Nie gekwalifiseer nie |
| 1995 | Nie gekwalifiseer nie |
| 1999 | Nie gekwalifiseer nie |
| 2003 | Nie gekwalifiseer nie |
| 2007 | Nie gekwalifiseer nie |
| 2011 | Nie gekwalifiseer nie |
| 2015 | Nie gekwalifiseer nie |
| 2019 | Nie gekwalifiseer nie |
| 2023 | Nie gekwalifiseer nie |
| 2027 | N.v.t. |
| 2031 | N.v.t. |

### Asiatiese Rugbykampioenskappe

Die Hongkongse nasionale rugbyspan neem sedert 1969 aan die Asiatiese Rugbykampioenskap deel en het sedertdien vier titels gewen.

* Toernooititels (4): 2018, 2019, 2022, 2023

### Ander toetswedstryde

Vanweë sy laat vestiging het Hongkong gedurende die amateurtydperk min toere volgens die ou tradisie onderneem, aangesien dit teen die jaar 2000 tot ’n einde gekom het. Deesdae is toetswedstryde teen die spanne van die Suidelike Halfrond tweekeer per jaar moontlik. Gedurende Juniemaand se midjaarrugbytoetsreeks en gedurende Novembermaand se eindjaarrugbytoetsreeks. In teenstelling met die meeste ander rugbylande speel Hongkong nie vir enige trofee teen sy opponente nie.

Spelers
-------

### Huidige span

Die volgende spelers het die Hongkongse span gevorm tydens die Rugbywêreldbeker 2023-kwalifisering:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Agterspelers

| Speler | Posisie | Klub | Toetswedstryde |
| --- | --- | --- | --- |
| Jack Combes | Skrumskakel | Birmingham Moseley | 1 |
| Jamie Lauder | Skrumskakel | Hong Kong FC | 11 |
| Bryn Phillips | Skrumskakel | Kowloon | 7 |
| Nickolas Cumming | Losskakel | Sandy Bay | 0 |
| Glyn Hughes | Losskakel | Hong Kong FC | 1 |
| Gregor McNeish | Losskakel | Hong Kong Scottish | 3 |
| Tom Hill | Senter | Hong Kong FC | 2 |
| Jack Neville | Senter | Nottingham | 7 |
| Guy Spanton | Senter | Sandy Bay | 3 |
| Charles Higson-Smith | Vleuel | Hong Kong FC | 10 |
| Matthew Worley | Vleuel | Bedford Blues | 1 |
| Nathan de Thierry | Heelagter | Hunter Wildfires | 3 |
| Sean Taylor | Heelagter | Hong Kong Scottish | 0 |

 | Voorspelers

| Speler | Posisie | Klub | Toetswedstryde |
| --- | --- | --- | --- |
| John McCormick-Houston | Haker | Hong Kong FC | 2 |
| Lam Jak-shing | Haker | Sandy Bay | 0 |
| Alexander Post | Haker | Old Albanian | 9 |
| Zacceus Cinnamond | Stut | Sandy Bay | 1 |
| Ian Etheridge | Stut | USRC Tigers | 1 |
| Benjamin Higgins | Stut | Valley | 20 |
| Ashton Hyde | Stut | Sandy Bay | 2 |
| Callum McFeat-Smith | Stut | Hong Kong FC | 6 |
| Faizal Solomona | Stut | Valley | 7 |
| James Cunningham | Slot | Valley | 25 |
| Jamie Pincott | Slot | Hong Kong Scottish | 5 |
| Mark Prior | Slot | Sandy Bay | 3 |
| Josh Hrstich | Slot | USRC Tigers | 1 |
| Patrick Jenkinson | Losvoorspeler | Hong Kong FC | 2 |
| Gregor Ramage | Losvoorspeler | Cardiff-universiteit | 9 |
| James Sawyer | Losvoorspeler | Kowloon RFC | 4 |
| Luke van der Smit | Losvoorspeler | Valley | 2 |

 |

### Bekende spelers

Tot dusver is nog geen Hongkongse speler in Wêreldrugby se Heldesaal opgeneem nie.

### Spelerstatistieke

Vervolgens die belangrikste statistieke van Hongkong se spelers. Die spelers wat met \* gekenmerk is, is nog aktief en kan hul statistieke verbeter.

(Korrek teen Mei 2020)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Meeste toetswedstryde| Rang | Naam | Tydperk | Toetswedstryde |
| --- | --- | --- | --- |
| 01 | Nick Hewson | 2009–2018 | 55 |
| 02 | Alexander Ng Wai Shing | 2008–2017 | 47 |
| 03 | Salom Yiu-kam Shing | 2009–2018 | 45 |
| 04 | Rowan Varty | 2008–2017 | 38 |
| 05 | Alex Harris | 2010–2018 | 30 |
| 06 | Alex McQueen | 2008–2017 | 30 |
| 07 | Jamie Hood | 2011–2018 | 29 |
| 08 | Matt Lamming | 2012–2017 | 29 |
| 09 | Jack Parfitt | 2014–2019 | 29 |
| 10 | Tyler Spitz | 2014–2019 | 29 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Meeste punte aangeteken| Rang | Naam | Tydperk | Punte |
| --- | --- | --- | --- |
| 01 | Matthew Rosslee | 2016–2019 | 217 |
| 02 | Alex McQueen | 2008–2017 | 138 |
| 03 | Ben Rimene | 2015–2018 | 129 |
| 04 | Kenzo Pannell | 2007–2009 | 102 |
| 05 | Salom Yiu-kam Shing | 2009–2018 | 100 |
| 06 | Chris McAdam | 2012–2015 | 092 |
| 07 | Rowan Varty | 2008–2017 | 090 |
| 08 | Keith Robertson | 2009–2012 | 087 |
| 09 | Chris Gordon | 1997–2002 | 075 |
| 10 | Ashley Billington | 1994–1998 | 070 |

 | 

Meeste drieë gedruk| Rang | Naam | Tydperk | Drieë |
| --- | --- | --- | --- |
| 01 | Salom Yiu-kam Shing | 2009–2018 | 20 |
| 02 | Rowan Varty | 2008–2017 | 18 |
| 03 | Alex McQueen | 2008–2017 | 15 |
| 04 | Ashley Billington | 1994–1998 | 14 |
| 05 | Jon Dingley | 1994–1998 | 10 |
| 06 | Tom McQueen | 2010–2015 | 09 |
| 07 | Luke Nabaro | 1997–1998 | 09 |
| 08 | Tyler Spitz | 2014–2019 | 09 |
| 09 | Paul Dingley | 1997–2002 | 08 |
| 10 | Vaughan Going | 1994–1998 | 08 |

 |

Afrigters
---------

Die volgende persone het al as hoofafrigters van die Hongkongse nasionale rugbyspan gedien:

| Naam | Tydperk |
| --- | --- |
| Vlag van Engeland Jim Rowark | 1987–1992 |
| Vlag van Nieu-Seeland George Simpkin | 1993–1998 |
| Vlag van Nieu-Seeland Phil Campbell | 1998–2001 |
| Vlag van Nieu-Seeland Chris Roden | 2001–2003 |
| Vlag van Engeland Ivan Torpey | 2004–2007 |
| Vlag van Nieu-Seeland John Walters | 2007–2008 |
| Vlag van Wallis Dai Rees | 2008–2014 |
| Vlag van Skotland Andrew Hall | 2014–2015 |
| Vlag van Wallis Leigh Jones | 2016–2018 |
| Vlag van Skotland Andrew Hall | 2019–2021 |
| Vlag van Nieu-Seeland Craig Hammond | 2021 |
| Vlag van Engeland Simon Armor (tussentyds) | 2021 |
| Vlag van Wallis Lewis Evans | sedert 2022 |

Sien ook
--------


|  |  |
| --- | --- |
|  | ***Rugbyportaal*** |

* Hongkongse nasionale krieketspan